**HOE DIE EVOLUSIE-LEUEN**

**DIE**

**KERK**

**EN SAMELEWING VERGIFTIG.**

**Johan Kriel**

**INHOUD**

1. Inleiding
2. Evolusie – waar of nie?
   1. Logies of nie?
   2. Wetenskap of nie?
3. Invloed op Skrifbeskouing:
   1. Waarheid van die Skrif bevraagteken.
   2. Gesag van die Bybel ondermyn.
   3. Die Wese van God aangetas
   4. Selfvergoddeliking van die mens.
4. Wat dit aan die Kerk doen:
   1. Maak van dwaalleer die norm.
   2. Ondermyn samebindende krag.
   3. Verjaag Skrifgetroue lidmate.
   4. Verswak die Kerk.
5. Wat dit aan die samelewing doen?
   1. Morele verval
   2. Wanorde en wetteloosheid.
6. SLOT.
7. **INLEIDING**

Dis hoog tyd dat die vernietigende gevolge van die evolusie-mite helder en duidelik uitgespel word. Vir veels te lank is hierdie leuen met handskoene hanteer.

Die evolusieteorie het ‘n soort onaantasbare heilige koei geword. Niemand durf dit waag om die verkeerdheid en boosheid daarvan aan die lig te bring nie. En waag jy dit wel, word jy as ‘n dwaas en ‘n onnosele fundamentalis uitgekryt.

Wel, die skade wat hierdie leuen aan Kerk en samelewing aanrig, is nou só omvattend en afbrekend dat daar eenvoudig nie langer oor dié euwel geswyg kan word nie. Evolusie moet ontmasker word vir wat dit is: ‘n ongeloofwaardige, onwetenskaplike, onlogiese skeppingsmite. Van alle skeppingsmites die heel skadelikste en afbrekendste!

Ek vra daarom geen verskoning vir die feit dat hierdie boek geensins pretendeer om onbevooroordeeld te wees nie. Ek haat evolusie; dit is ‘n leuen van dieselfde Satan wat aan die begin die mens verlei het met die vraag: “Het God werklik gesê...?” (Gen.3:1) Dis dieselfde vraag wat oor en oor weerklink as daar vandag oor die Bybel gepraat word. Hopelik laat hierdie boek vir baie die lig opgaan.

1. **EVOLUSIE – WAAR, OF NIE?**
   1. **Logies, of nie?**

Die ooglopendste swakheid van die evolusieteorie is die feit dat dit totaal onlogies is. Indien die ganse werklikheid deur evolusie ontstaan het, en dit ‘n stadige, voortgaande proses is, móét die ganse werklikheid dit tog *deurlopend* weerspieël. In sowel die geologiese kolom as ons huidige werklikheid moet daar baie meer voorbeelde van tussenstadia wees, as wat daar duidelik herkenbare spesies is.

Feit is egter dat evolusie nooit en nêrens sigbaar is nie; nie in die geologiese kolom nie, en ook nie in ons dag nie. Om die waarheid te sê, daar moet so baie getuienis wees van hierdie geleidelike ontwikkeling van een spesie na die volgende, dat dit *onmoontlik* moes wees om te sê waar een spesie eindig, en die volgende begin.

Presies die teenoorgestelde is egter ooglopend sigbaar, nl. dat die ganse werklikheid spesie-spesifiek is; in sowel die geologiese kolom as in ons dag. Dit is ook volledig in lyn met wat in Genesis 1 nege maal herhaal word, nl. dat alles in die skepping “*elkeen na sy eie aard”* geskep is. Dit is wat die werklikheid reflekteer, en ons kan dit daagliks waarneem. Die evolusie-mite, daarenteen, het géén bewysbare been om op te staan nie, en die vraag waarom daar tussen elke twee spesies ‘n duidelike gaping bestaan, bly onbeantwoord.

* 1. **Wetenskap, of nie?**

Om die tand van ‘n vlakvark tot ‘n soort aap-mens skedel om te bou mag wel ‘n groot verbeelding en ‘n mate van kunssinnigheid weerspieël, maar dit kwalifiseer beslis nie as wetenskap nie. Dieselfde geld vir die bekende kunsgreep om “progressie” van ‘n aap tot ‘n mens uit te beeld.

Die evolusieteorie is niks anders nie, as die sameflansing van spesies, met behulp van onbewese en onbewysbare *aannames*. Daar is nie net één “*missing link”* in die teorie nie, maar duisende – soveel as wat daar spesies op aarde is! Tussen elke twee spesies is daar die *aanname* dat die een uit die ander ontwikkel het. En wanneer daar nuwe spesies ontdek word, is evolusioniste gaande oor die sg. “bewys” dat dit ‘n oorgang van en spesie na ‘n ander is. Wat hulle egter ontgaan, is dat die probleem net erger geword het: Hulle moet nou nog twee verdere aannames maak – een aan elke kant van die nuwe spesie.

Om as wetenskap te kwalifiseer, moet iets minstens aan die volgende vereistes voldoen: Dit moet presies meetbaar wees; herhaalbare resultate oplewer; logies konsekwent wees; empiries toetsbaar wees; verifieerbaar en voorspelbaar wees.

Evolusie voldoen nie aan een van bg. vereistes nie. Dis een ding om spesies op ‘n lys te rangorden; dis heeltemal iets anders om te beweer dat die een uit die ander ontwikkel het. Die eerste kwalifiseer as wetenskap (waarvoor jy nie ‘n evolusionis hoef te wees nie); die tweede is blinde geloof, onbewese wensdenkery, verbeelding, bedrog. Dis net aannames, beslis nie wetenskap nie. (Kyk gerus na <http://www.facebook.com/l.php?u=http%3A%2F%2Fwww.evolutionvsgod.com%2F&h=4AQFP8Z8n> as u wil sien hoe mense winde sluk as hulle gevra word om net één bewys van evolusie te noem)

Maar arrogante evolusioniste hou vol dat hulle wetenskap bedryf. Om die waarheid te sê, dit word redelik algemeen aanvaar dat enigiemand wat die “wetenskaplikheid” van die evolusieteorie bevraagteken, besig is om die wetenskap te ondermyn. En evolusie is vandag die onuitgesproke voorveronderstelling van die meeste van dit wat as wetenskap deurgaan, met inbegrip van die teologie. En waag dit tog net om te verskil!

1. **Invloed op Skrifbeskouing**
   1. **Die waarheid van die Skrif bevraagteken.**

Een van die ontstellendste gevolge van die evolusie-mite, is dat die waarheid van die Skrif bevraagteken word. Uit die aard van die saak word daar met die skepping self begin. Die gangbare argument is dat ons vandag weet dat die aarde miljoene jare oud is. Derhalwe is die Bybel verkeerd, want die Bybel verkondig dat die aarde in ses dae gemaak is.

Wat mense sê en wat die Bybel self sê, is nie altyd dieselfde ding nie. Die Bybel stel dit ondubbelsinnig dat die son, maan en sterre – ons sonnestelsel – eers op die *vierde* dag geskep is. Dit kan net een ding beteken: die dae waarna in Genesis 1 verwys word, is *skeppingsdae,* nie 24uur dae nie. Die dae vóór die vierde dag kon onmoontlik nie 24uur dae gewees het nie. Ons kan ook nie 24uur dae na dag Een terugdateer nie. Derhalwe is ‘n beroep op lang tyd van die kant van evolusioniste géén bewys van evolusie nie. Tewens, die wetenskaplike getuienis van lang tyd is heel versoenbaar met die skeppingsgeskiedenis van Genesis 1. Volgens die Bybel het God éérs die hemele geskep, en toe die aarde.

Van die werklike tydsduur tussen die skepping van die “hemel” en die aarde sal ons eers meer te wete kom wanneer die wetenskap die Bybel sy vertrekpunt maak – nl. dat die hemel vóór die aarde geskep is. Enige geloofwaardige wetenskaplike feite sal dit bevestig. Dieselfde geld vir die ouderdom van die aarde: volgens die Bybel se skeppingsgeskiedenis is die aarde ouer as die son, maan en sterre (ons sonnestelsel). Ons kan dalk selfs ontdek dat ons huidige 24uur dae eers veel later as die voltooide skepping (op dag ses) ‘n werklikheid geword het – miskien selfs eers ná die vloed. Feit is, die hoë ouderdom van die eerste mense kan selfs indikatief wees van ‘n verandering in die tempo waarteen die aarde om die son roteer het. Maar dis iets wat ek in die skoot van wetenskaplikes sal laat, mits hulle bereid is om Bybelse gegewens onbevooroordeeld te ondersoek.

Wanneer die skepping bevraagteken word, word die hele Bybel op losse skroewe geplaas. Elke ánder wonderwerk kom dan sommer ook onder verdenking. Dis vandag glad nie snaaks om teoloë te hoor sê dat ons nie die wonderwerke waarvan die Bybel getuig, letterlik hoef te verstaan nie, want dit is bloot verhale, illustrasies - om daarmee lesse aan ons oor te dra. So was Jona, volgens hulle, nie regtig in ‘n vis nie; God wou ons net iets leer oor Sy liefde vir verlore-gaande mense en veral vir kinders.

Enigiets wat volgens evolusioniste in stryd is met húlle opvatting van wetenskap, of wat nie wetenskaplik bewys kan word nie (soos wonderwerke), moet volgens hulle as mites, sages en legendes gesien word. Dit geld vir die twaalf stamme in Egipte, die uittog uit Egipte, die pad deur die Rooisee, die 40-jarige tog deur die wildernis, water uit ‘n rots – want dit alles is na hulle mening logisties en wetenskaplik onmoontlik! Dit ontgaan hulle heel duidelik dat die skepping sélf - van alle wonderwerke - die heel grootste is. Dis verstommend dat mense kan glo dat iets onmoontlik is vir die God wat alles geskep het!

Vraag is net, as die Bybel vir ons lieg oor dinge van die verlede, watter waarborg het ons dan dat die Bybel nie ook vir ons lieg oor die lewe, sterwe en opstanding van Jesus Christus nie? En hoe kan teoloë nog aan die lewe en werk van Christus glo, as hulle die wonders van die Ou- en Nuwe Testament as ongeloofwaardig afmaak? Dan is hulle mos volledig inkonsekwent! Konsekwente evolusionisme kan tot niks ánders lei nie, as volslae ateïsme.

* 1. **Die gesag van die Bybel ondermyn**

Elke bevraagtekening van die waarheid, betroubaarheid en geloofwaardigheid van die Skrif, is ‘n ondermyning van die gesag van die Woord. As dit wat die Bybel aan ons verkondig nie waar is nie, as dit wat daar staan uitgelewer is aan wat óns daarvan wil maak, dan bly daar van Skrifgesag nou nie juis veel oor nie. Die Skrif is nie klei in die hande van mense nie. Mense is klei in die hande van God, en Sy Woord is die rigsnoer wat daardie klei vorm na Sy wil.

* 1. **Die Wese van God aangetas**

Die ergste gevolg van die weiering om die Bybel as God se heilige Woord te aanvaar, is dat dit uitloop op ‘n verwerping van die Wil en Wese van God. As ons vandag “verkeerd” noem wat God in die verlede “reg” genoem het, of “reg” noem, wat God in die verlede “verkeerd” genoem het, is ons eintlik besig om te sê dat God sélf oor tyd verander. Dan maak ons God soos óns Hom wil hê. Hy moet dan aanpas by óns siening van sake. Hy word, in effek, die skepping van mense. Dis niks anders nie, as ‘n gruwelike wanvoorstelling en minagting van die Wese van God.

Om te bely dat die Skrif deur die Heilige Gees geïnspireer is, en tegelykertyd te sê dat baie van wat in die verlede opgeskryf is, vandag eintlik ánders verstaan moet word, is eintlik om te sê dat die Heilige Gees in die verlede gelieg het vir dié wat Hy geïnspireer het om die Woord op skrif te stel. Dis presies hoe erg dit is. Dit kom neer op laster teen die Heilige Gees.

* 1. **Selfvergoddeliking van die mens**

Wie met hierdie soort misleiding besig is, plaas homself teenoor God, bokant God, in die plek van God. So ‘n mens speel god oor sy eie lewe. Wie die Skrif reduseer tot dit wat vir hóm aanvaarbaar is, speel daaroor regter, maak van homself die norm van reg of verkeerd, van wat aanvaarbaar is en wat nie. Dit is die tragiese konsekwensie wanneer jy jouself bo die Skrif verhef.

1. **Wat dit aan die Kerk doen**
   1. **Maak van dwaalleer die norm**

Die probleem met bogenoemde, is dat dwaalleer uiteindelik die norm word. Gegewe die feit dat die mens van nature God en sy naaste haat, is dit verstaanbaar dat mense wat God se Woord in wese verwerp en verdraai, nie sal huiwer om wat verkeerd is in die oë van God, só te rasionaliseer dat dit op die ou ent nie net aanvaarbaar word nie, maar ook die norm. Dié roete is redelik bekend. Dit verloop min of meer só: “Met al ons wetenskaplike kennis weet ons tog vandag beter as die mense van die verre verlede: ons weet nou dat die oordeel oor Sodom en Gomorra nie gegaan het oor teen-natuurlike seks nie, maar oor liefdelose verhoudings. Ons weet vandag dat daar nie so iets as bose geeste of ‘n satan is nie; dis bloot verpersoonliking van die kwaad. Ons weet dat die skeppingsverhaal eintlik maar wetenskapsfiksie is, en dat die hemel en die hel net metafore is.”

Genadiglik is die meeste teoloë (nog) nie konsekwent nie; hulle kry dit darem nog reg om te glo in die heilshandelinge van Jesus, met inbegrip van Sy maagdelike geboorte, dood, en opstanding, en die wederkoms en oordeel. Maar daar is ook vandag mense wat graag as teoloë bekend wil staan, wat selfs nie eens meer daarin glo nie. Die vraag is net, waarom jouself dan nog as ‘n teoloog uitgee? Wat wil jy mense oor God leer? Of verkondig jy ook maar – soos baie ander - die god van jou eie maaksel?

* 1. **Ondermyn samebindende krag**

In die proses is dwaalleraars besig om die samebindende krag wat die Woord van God in Sy Kerk is, te vernietig. Die Kerk is immers dié plek waar mense van dieselfde geloof – gebaseer op die Woord van God – saamkom om die God van die Woord te aanbid. As daardie Woord vervals word, is dit behoorlik soos om gifgas in die byeenkoms van gelowiges te laat ontplof. Hulle gaan uitmekaar spat! En dié wat met die dwaalleer saamstem en in die Kerk agterbly, gaan nou nie juis diegene wees wat aan die diens van God toegewyd is nie. Hulle is daar vir sélf – om in die gehoor gestreel te word. En wanneer hulle die dag besef dat hulle eintlik maar - volgens dié prediking - self hul eie god is, dan verval die noodsaak om kerk by te woon in elk geval.

* 1. **Verjaag Skrifgetroue lidmate**

Hoekom is ons so verbaas dat kerke in Europa leeg staan? Hoekom is ons verbaas dat die kerk hier by ons ook ooglopend agteruit boer? Hoekom ly sending skade?

Die Christendom in Europa het die spoor byster geraak op presies dieselfde manier as wat tans by ons gebeur. Ons is net so ‘n eeu of wat agter. Die bevraagtekening van die Skrif is wat gelei het tot die agteruitgang van die kerk in Europa. En dié wantroue in die Skrif lê vierkantig voor die deur van Darwin. Hoe het die satan nie hierdie leuen van hom tot sy eie voordeel uitgebuit nie!

Dis totaal onverstaanbaar dat die kerk ‘n heilige sousie oor evolusie gegooi het. Miskien was dit om nie as “onwetenskaplik” betitel te word nie. Miskien het die kerk gereken dat almal in elk geval evolusionisme aanhang, en dat die kerk daarom dié teorie ook moet omhels, indien dit enige hoop op oorlewing wil hê. Wat ookal die rede, evolusionisme is besig om die hart uit die Christelike kerk te ruk – teen ‘n verstommende tempo.

En Skrifgetroue gelowiges is besig om die Kerk in strome te verlaat. Die verwatering en vervalsing van die Skrif lê ten grondslag van die uittog uit die Kerk. Mense wat glo wat in die Skrif staan, het geen behoefte om te hoor hoe dit wat hulle vas glo, aangeval en afgetakel word nie.

* 1. **Verswak die Kerk**

Uit die aard van die saak word die Kerk deur die uittog van lidmate verswak. Die pogings om mense in die gehoor te streel, is besig om vir die geïnstitusionaliseerde Kerk op ‘n ramp af te stuur. En dit alles omdat ‘n ooglopende leuen as die waarheid omhels is! Baie van ons leiers is met ‘n soort blindheid geslaan, wat hom op hulle gaan wreek. Ongelukkig verhoed hulle blindheid en trots hulle om die waarheid te erken. Die konsekwensies is voorspelbaar.

1. **Wat die evolusie-leuen aan die samelewing doen.**
   1. **Morele verval**

Wanneer die mens homself verhef tot die norm van dit wat waar is, ly die ganse samelewing daaronder. Die Kerk is die gewete van die samelewing. Die Kerk is dié liggaam wat in voeling behoort te wees met die onveranderlike wette en norme van die Woord. Die waardes van die Woord moet deur die Kerk in die samelewing ingedra word.

* 1. **Wanorde en wetteloosheid**

Bevraagteken die wette en waardes van die Bybel, en die ganse samelewing ly daaronder. Ons sien dit elke dag met ons eie oë: Sedelike en morele verval is aan die orde van die dag. Die onmiddelike uitvloeisel daarvan is ‘n gebrek aan dissipline, korrupsie, selfverryking, wanadministrasie, gewelddadigheid, en ‘n hele reeks onheile. Die selfgesentreerde, selfsugtige mens floreer in ‘n omgewing waar Bybelse waardes afgewater word. Dis net nog ‘n uitvloeisel van die algehele uitverkoop-wees aan die evolusie-leuen.

**SLOT**

Selfs die skeptiese leser sal moet erken dat daar groot fout is met die algehele uitverkoop-wees aan evolusie. Daar is ‘n direkte verband tussen die evolusie-mite en die verval in die Christendom in baie lande, en ook hier te lande.

Evolusie paradeer as wetenskap, maar dis alles behalwe wetenskap. Waarom is dit dan so gewild en onaantasbaar? Omdat die gevalle mens nie aan God aanspreeklik wil wees nie. Hy wil lewe soos hý wil. Dis immers waarom ‘n bekende en fanatiese voorstander van evolusie op busse in London laat skryf het: “*There is no God, so just relax and enjoy your life!”* Lekker nê? Geen God, geen aanspreeklikheid nie! Maak nes jy wil, jy is immers ‘n wet vir jouself. Jý kan besluit wat reg is en wat verkeerd is!

Ongelukkig is dit geen resep vir geregtigheid, liefde en verdraagsaamheid in ‘n samelewing nie. Hoe meer selfgesentreerd en selfsugtig mense raak, hoe ondraagliker word die lewe vir almal. Hoe meer die samelewing met evolusie vergiftig word, hoe meer lyding veroorsaak dit. Ons heil lê nie in ‘n bose ontstaansmite nie, maar in terugkeer na God en dié Woord wat Hy in Sy groot liefde vir ons op skrif laat stel het. Hoe gouer ons dit besef, hoe beter vir almal en alles.